**О  П  Р  Е  Д  Е  Л  Е  Н  И  Е**

**№ …………………/ …………………**

**Гр. Варна**

**АДМИНИСТРАТИВЕН СЪД – ГР. ВАРНА,**Първо отделение, Първи състав, в закрито заседание на  двадесет и втори ноември  две хиляди и тринадесета година, в състав :

                                                                        **СЪДИЯ:**МАРГАРИТА ЙОРДАНОВА

като разгледа  докладваното от съдия Йорданова частно административно дело № **4020** по описа за **2013 г**., за да се произнесе взе предвид следното:

 Производството е по реда на чл.60, ал.5 от АПК.

 Образувано е по частна жалба от Кмета на Община Варна, чрез пълномощник, против разпореждане за предварително изпълнение на Заповед № РД-13-7706-427/22.11.2013 г.  на областен управител на Област Варна, с която е отменена  Заповед № 4171/11.11.2013 г. на кмета на Община Варна, с която е забранено движението на моторни превозни средства / МПС/ по алейната мрежа на територията на Приморски парк, съгласно схема неразделна част от заповедта.

 В жалбата се твърди, че административният орган не е посочил фактическите основания, които налагат извода, че изпълнението на акта може да бъде осуетено или сериозно затруднено, както и че от закъснението могат да настъпят значителни и трудно поправими вреди.Иска се отмяна на разпореждането  за предварително изпълнение на  заповедта на областния управител на Област Варна.

 От представените по делото доказателства, съдът намира за установено следното:

          Със Заповед № 4171/11.11.2013г. Кметът на Община Варна, предвид необходимостта от постоянно обезпечаване на обществения ред в Приморски парк, на основание чл.44, ал.1, т.2 и 4 и ал.2 от ЗМСМА, чл.1 и чл.31, т.4 от Наредбата за обществения ред на Община – Варна, както и във връзка с чл.9, чл.38, а.2, т.2, т.5 и т.9 от Наредбата за изграждане, стопанисване, контрол и опазване на зелената система на територията на Община – Варна, е отменил заповеди №№ 2980/03.08.2012г., 4481/08.11.2012г.,1527/08.05.2013г. и 1821/30.05.2013г.  изабранил движението на МПС по алейната мрежа на територията на Приморски парк, съгласно схема, неразделна част от заповедта. Със заповедта е разрешен денонощен достъп на МПС на територията на Приморски парк без ограничения на следните групи автомобили: наМВР, спешна медицинска помощ, пожарна и аварийна безопасност; МПС на специализирани фирми (ВиК и Електроразпределение) при овладяване на аварийни и бедствени ситуации.; автомобилите на Община – Варна, извършващи контролна дейност и такива, обслужващинационални и градски мероприятия – празници, чествания, тържества; МПС обслужващи инфраструктурата в Приморски парк – сметоизвозване, поддръжка на зелени площи, паркова мебел и инфраструктура, временни санитарни възли; за обслужване на културни и спортнимероприятия, провеждащи се на територията на парка, ще се допускат автомобили с разрешение от Община – Варна; зареждането на търговски обекти, попадащи в обхвата на действие на заповедта, да се осъществява ежедневно за времето от 05,00 до 08,00 часа.

 Във връзка с депозирани жалби в Областна администрация от граждани и юридически лица, срещу издадената Заповед № 4171/11.11.2013 г. на кмета на Община Варна, със Заповед № РД-13-7706-427/22.11.2013 г.  Областния управител на Област Варна е отменил като незаконосъобразна и нецелесъобразна оспорваната пред него заповед като в т.2 е допуснал предварително изпълнение на заповедта на основание чл.60, ал.1 от АПК.

При така установеното от фактическа страна съдът намира, че частната жалба  е подадена от надлежната страна, в законоустановения срок по чл.60, ал.4 от АПК, при наличието на правен интерес, с оглед на което се явява **ДОПУСТИМА**за разглеждане.

 Разгледана по същество е **ОСНОВАТЕЛНА** по следните съображения:

 Със Заповед № РД-13-7706-427/22.11.2013 г.  Областния управител на Област Варна е отменил Заповед № 4171/11.11.2013 г. на кмета на Община Варна, с която е забранено движението на МПС по алейната мрежа на територията на Приморски парк, съгласно схема, неразделна част от заповедта, като е допуснал предварително изпълнение на същата  с мотиви, че  е необходимо  да се осигури живота и здравето на гражданите, защитата на обществените интереси  и възможността за настъпване на значителна и непоправима вреда, както и невъзможността на гражданите  да упражняват свободно и безпрепятствено  правото си на собственост  и правото си на труд.

Това разпореждане е предмет на настоящото производство, като съдът приема, че административният орган не е изложил мотиви относно наличието на предпоставките по чл.60 от АПК за допускане на предварително изпълнение на акта. В тежест на административния орган е да изложи конкретни съображения за наличието на някоя от  предпоставките на чл.60, ал.1 от АПК, които да обуславят включването в акта на разпореждане за предварителното му изпълнение. Липсата на мотиви от една страна препятства съда да извърши преценка относно конкретната хипотеза, послужила като основание на административния орган да постанови предварително изпълнение на заповедта, от друга страна не може да се установи дали са налице по отношение на издателя на административния акт предпоставките по чл.60, ал.1 от АПК. От изложените в заповедта фактически констатации и лаконични мотиви, не може да се стигне до извода, че предварителното изпълнение на  Заповед № РД-13-7706-427/22.11.2013 г.  се налага за да се осигури животът или здравето на гражданите, да се защитят особено важни държавни или обществени интереси, при опасност, че може да бъде осуетено или сериозно затруднено изпълнението на акта или от закъснението на изпълнението може да последва значителна или трудно поправима вреда. Посочването на част от текста на чл.60, ал.1 от АПК не представлява мотиви за допускането на предварително изпълнение.

Липсата на фактическите и правни основания за допускане на предварително изпълнение на Заповед № РД-13-7706-427/22.11.2013 г.  на областния управител на Област Варна - императивно изискване на чл.59, ал.2, т.4 от АПК, представлява съществено нарушение на административнопроизводствените правила и е отменително основание по чл.146, т.3 от АПК.

Така мотивиран и на основание чл. 60, ал.5 от АПК, Административен съд – гр. Варна, Първо отделение, Първи състав

**О П Р Е Д Е Л И:**

**ОТМЕНЯ** разпореждане за допускане на предварително изпълнение  на Заповед № РД-13-7706-427/22.11.2013 г.  на областен управител на Област Варна, с която е отменена  Заповед № 4171/11.11.2013 г. на кмета на Община Варна, с която е забранено движението на моторни превозни средства / МПС/ по алейната мрежа на територията на Приморски парк, съгласно схема неразделна част от заповедта.

**ОПРЕДЕЛЕНИЕТО**подлежи на обжалване с частна жалба пред Върховния административен съд в 7 / седем / дневен срок от получаване на съобщението.

                                        **АДМИНИСТРАТИВЕН    СЪДИЯ:**